Matovič, Igor, poslanec NR SR (2013-06-18):
Vážený pán predseda, milé kolegyne, kolegovia. Ja by som možno začal trošku inak, ako asi budú hovoriť moji kolegovia. A začal by som možno takou exkurziou do marca minulého roku, tesne po voľbách, kedy hneď v prvý deň, vlastne kedy boli výsledky volieb oznámené, možno vy v SMER-e nie, ale myslím, že tí ostatní, ktorí SMER nevolili, a možno aj voliči SMER-u boli veľmi milo prekvapení z toho, ako Robert Fico vystupoval. Že zrazu ten Robert Fico, starý známy z prvej vlády Roberta Fica, sa akosi vyparil, sublimoval. Prišiel nejaký druhý, ktorý bol veľmi ústretový a ktorý hlásal pomaly bratstvo všetkých nás tu na Slovensku a veľmi ústretové kroky voči opozícii. Ako prenechá opozícii možnosť kontrolovať vládu, ako prenechá možnosť nominovať si svojho človeka do ÚVO, ako prenechá možnosť nominovať si človeka do NKÚ. Ako je ochotný sa podeliť o moc. A minimálne, keď nie o tú výkonnú, tak tú kontrolnú prenechá opozícii, lebo to jednoducho je právo opozície. A on sa takto rozhodol a takto to je správne. Priznám sa sám za seba, že som tomu uveril. Argumentovali komentátori tým, že možno preto, lebo už nemusí uzatvárať nejaké dohody so svojimi koaličnými pofidérnymi partnermi, a preto sa môže správať omnoho ústretovejšie, ľudskejšie a že teraz až ukazuje pravú tvár. Že vlastne vtedy, keď vládol so Slotom a s Mečiarom, že vtedy to nebol skutočný Robert Fico, vtedy to nebol skutočný SMER. Vtedy to bol nejaký dôsledok práve tých kompromisov s týmito zločincami, s ktorými vládol. Ale teraz vlastne zrazu už Robert Fico a SMER bude, ukáže tú pravú tvár a bude voči opozícii ústretový. Dnes už tomu zďaleka neverím, lebo najlepšie slová sú skutky. A svoje skutky behom toho roka ste ukázali. ÚVO už dávno ovláda SMER, cez svoju vlastnú nominantku ste si túto veľmi dôležitú kontrolnú inštitúciu podmanili. Vaši ľudia dnes vedú Policajný zbor, Ústavný súd, Najvyšší súd, Finančnú správu, Slovenskú informačnú službu, Vojenské spravodajstvo, Úrad pre verejné obstarávanie, Národný bezpečnostný úrad. Demokraciu ste si za ten rok jednoducho pomýlili s totalitou. Ovládli ste úplne všetko. A tu som vám to tak trošičku znázornil. (Rečník rozbalil plagát.) Toto ste urobili zo Slovenska. Namiesto demokracie ste zaviedli totalitu. Áno, počujem od pána poslanca Galisa, že ste vyhrali voľby. Ale demokracia nie je, že víťaz berie všetko. Demokracia nie je právo silnejšieho. Demokracia je, áno, vládnuť, ale s rešpektovaním menšiny. S rešpektovaním, vždy s rešpektovaním tých slabších. Vy ste si Slovensko vymaľovali komplet načerveno. Vy máte vládu, máte svojho prezidenta, máte svoj parlament a máme tu deväť kontrolných inštitúcií, tých najkľúčovejších, z ktorých všetky vlastne ovládate vy. Dobre, môžeme sa baviť ešte o Generálnej prokuratúre, ešte dnes. Možno do piatej. A môžeme sa ešte chvíľku baviť o NKÚ. Ja som si istý, že čoskoro vymaľujete aj NKÚ. A de facto človek, ktorý ho dnes vedie, som rád, že kolega Jasaň prikyvuje, že ovládnete aj to NKÚ. Som si istý, že jednoducho takto to vymaľujete a dokonáte svoje dielo. Zaviedli ste späť totalitu. Slovensko ste vrátili 23 – 24 rokov späť. Vtedy, keď tu vládla jedna strana. Opojili ste sa mocou. A tá moc vám nedáva spávať. A ja si teraz naozaj kladiem otázku, či to bol úmysel. Či od začiatku ste mali takýto plán, alebo jednoducho tá moc vám v priebehu toho roka tak zachutila, že zrazu ste si povedali: A prečo sa deliť? Jeden váš vysokopostavený člen používa, že je to systém, že silnejší pes a tak ďalej. Ale ja si myslím, že takýto systém by to nemal byť. Demokracia je naozaj o tom, že musím si, možno, poviem vám to obrazne. Tak ako malí chlapci, keď sa stretnú na parkovisku a jeden z nich je o hlavu väčší. Tak aj ten, demokratické to bude vtedy, keď ten väčší bude rešpektovať toho menšieho a s ním sa možno o tie hračky podelí, alebo dovolí mu kedy-tedy na to pieskovisko prísť. Ale predpokladám a veľmi ma mrzí, že vaši voliči a vašim voličom toto nevadí. Prečo to tak je, je pre mňa trochu záhadou. Ale asi jediná odpoveď je tá, že zrejme preto, lebo slovíčko demokracia a spravodlivosť je v ich rebríčku hodnôt preklate nízko. Jednoducho, pre nich je asi najpodstatnejšie, je to, čo počujú niekde v televízii. Že vidia svojho Pána Boha v televízii, ktorý im povie, ako na nich myslí, ako pre nich všetko urobí. Asi je pre nich najpodstatnejšie to, koľko zarobia a koľko budú mať v peňaženke. Ale demokracia je niečo, je hodnota, ktorú od vás nevyžadujú, lebo sami jej neveria. Je to niečo abstraktné, ktoré im nič nehovorí a neznamená pre nich hodnotu. Toto je jediný podľa mňa spôsob, alebo dôvod, prečo vaši ľudia vám dokážu takéto niečo tolerovať. Neverím tomu, ak by pravicoví voliči videli, že pravica by získala moc a takýmto spôsobom by vulgárne premaľovala demokraciu na totalitu, že by pravicoví voliči pravicovým stranám toto tolerovali. Sami – aj keď by síce drukovali tej pravici – by zistili a by cítili, že je tu niečo ohrozené. A že pravdepodobne má zmysel, ak tú výkonnú moc v štáte aj kontrolujú niektoré tie kontrolné inštitúcie. A že tie kontrolné inštitúcie majú nejaký zmysel. Vo vašich voličoch to nebadám. Stále vaše percentá sú úžasné. Stále môžete byť so sebou spokojní. Ale jediná odpoveď pre mňa je, že vaši voliči jednoducho demokraciu v rebríčku hodnôt nemajú. A keď ju majú, tak ju majú veľmi, veľmi nízko. Vytvárate postupne systém, ktorý bude teda veľmi zvláštny. Vy sami sa budete vyšetrovať, vy sami sa budete obviňovať, vy sami sa budete súdiť. Jednoducho, ovládnete všetky zložky kontrolné štátu, ovládnete súdy, ktoré ovládnuté už de facto máte. A takýmto spôsobom vytvoríte prostredie, v ktorom, znova si kladiem otázku: Prečo ho vytvárate? Vytvárate ho preto, lebo sa bojíte svojej minulosti? Alebo vytvárate si svoje zázemie do budúcnosti, aby ste mohli páchať ešte väčšie svinstvá, ako ste páchali spolu s Mečiarom a Slotom počas prvej Ficovej vlády? Ja sa obávam, že jedno aj druhé je pravda. Že sa bojíte aj svojej minulosti a chystáte si podhubie do budúcnosti. Na to, aby ste mohli páchať ešte väčšie svinstvá, ako ste doteraz páchali. Inak neexistuje iný rozumný dôvod, aby ste takéto niečo robili. Obávate sa, alebo Robert Fico sa bojí hlasu podobného Ficovi. A potrebuje mať na poste generálneho prokurátora človeka, ktorý nikdy takúto nahrávku nevyšetrí a naveky ju ututlá do nejakého najposlednejšieho trezora na Generálnej prokuratúre. Obávate sa ostatných káuz, v ktorých ste, alebo iných káuz, v ktorých, na ktorých ste sa podieľali a kde vám zárukou toho, že nikdy nebudú vyšetrené, bude zrejme iba ten človek, ktorého si sami vyberiete a dosadíte na post generálneho prokurátora. Jasné, čítal som si dnes vaše vyjadrenie, vlastne dnes to bolo čítať, pravdepodobne ste dostali v nejakom manuáli. Dnes to teda už kolega Galis spomenul, vyhrali ste voľby a konáte zákonne. Ale konať zákonne neznamená, že konáte morálne. Viem, žiaden zákon vám, žiaden zákon neporušíte zrejme tým, že budete voliť, ale porušíte morálne právo kandidáta Čentéša byť čestne vymenovaný za generálneho prokurátora. A viete sami, že Ústavný súd by mal najprv rozhodnúť o tom, či má byť, alebo nemá byť, alebo či prezident mal konať, alebo musí konať. A sami ste, alebo ústami vašich predstaviteľov ste sľubovali, že počkáte si na toto rozhodnutie. Dnes zrazu nie, lebo jednoducho moc vám zachutila, opojili ste sa s ňou, možno ste sa s ňou opili, a dnes to chcete vyvalcovať dokonale. Pán Kolesík tam stojí. Hovorí sa o vás, že 83 Kolesíkov. Ja si to nemyslím. Pevne verím, že sú medzi vami ľudia, ktorí cítia, že dnes je naozaj moment, kedy už lámete demokraciu cez koleno, kedy už od zajtra alebo od toho hlasovania, ktoré pri Generálnej prokuratúre by ste spáchali, zrazu Slovensko nebude demokratický štát, ale bude totalitný štát, kde bude vládnuť jedna strana a kde bude ovládať všetky zložky štátu, či výkonné, či kontrolné, či súdy, či zákonodarnú moc. Toto nie je demokracia. Demokracia je vláda s ľuďmi a v záujme ľudí. Je v záujme ľudí, aby jedna strana aj prijímala zákony, vykonávala zákony, kontrolovala sa, stíhala sa, súdila sa? Je to v záujme ľudí? Je to demokratické? Nie je to demokratické. Ja neviem, ako veľmi malú nádej si sám sebe dávam, ale naozaj verím, že nie je vás 83 Kolesíkov, ktorí si urobia čokoľvek, čo vám prikáže niekto. V tomto prípade, keď vám niekto prikáže, že máte voliť vášho generálneho prokurátora, vám zároveň hovorí, že zničte na Slovensku demokraciu, zničte hodnotu, za ktorú tu ľudia na námestiach riskovali a nevedeli, či riskujú životy, či nedopadnú tak ako v Rumunsku, či nepošle na nich Ceausescu eštebákov. Nevedeli, čo riskujú, ale bojovali za jednu hodnotu – a to bola demokracia. Ak odhlasujete, ak pôjdete voliť vášho generálneho prokurátora, nech by bol akokoľvek dobrý, ale ak pôjdete takýmto spôsobom za tejto situácie voliť vášho generálneho prokurátora, pošliapete všetko to, za čo aj podľa mňa aj niektorí z vás alebo vaši známi, vaše rodiny, ale určite mnohí z opozície na námestiach svojho času štrngali, ale nielen teda z nás politikov, ale hlavne ľudia na Slovensku. Možno práve preto, aby ste si uvedomili, čo páchate, my sme sa snažili dnes trošku zladiť tak aj smútočnejšie, ono to nie je vidieť, ale máme každý oblečené alebo sa snažili obliecť si biele a čierne veci. Lebo naozaj, keď dnes urobíte to, čo chcete urobiť, pochováte demokraciu. Druhý taký symbolický krok, ktorý chceme spraviť, tak chceme vám symbolicky zabrániť k vašej voľbe. Žiaden fyzický útok voči vám. Vôbec sa vám nebudeme fyzicky stavať do cesty, ale natiahneme v jednom aj v druhom koridore, cez ktoré sa chodí voliť, dva transparenty, na ktorých je napísané podľa mňa veľmi jednoduché a pochopiteľné heslo. „Demokracia je krehká ako papier a ak urobíš krok, tak vrátiš Slovensko do totality.“ Tento transparent vám budeme držať tam bližšie ešte k tým zástavám, tade, kade sa chodí voliť. Budeme ich tam držať počas celej dnešnej rozpravy aj v čase, keď pôjdete voliť. Jednoducho, keď budete chcieť ísť voliť, budete musieť nájsť toho jedného Kolesíka medzi vami, ktorý pôjde roztrhať ten papier; je to obyčajný papier, žiadna finta na vás; ktorý bude musieť roztrhať ten papier, aby ste mohli ísť voliť. (Smiech v sále.) Preto, aby ste si uvedomili, aký zásadný krok urobíte. Môžte sa stokrát smiať a môžte si teraz losovať, tak ako si vtedy, keď Ježiša križovali, keď si tam tí hádzali lós o jeho šaty, presne tak si dnes môžte vy tam v salóniku hádzať lós o to, kto pôjde roztrhať ten papier. Symbolicky, roztrhaním toho papieru, ten, ktorý roztrhá papier, a pôjdete voliť, demontujete demokraciu na Slovensku, zrušíte demokraciu a zavediete späť totalitu. Zavediete Slovensko 25 rokov späť pred november ´89. Čiže nebojte sa, je to papier. V pohode ho roztrháte, ale ten, kto ho pôjde roztrhať, bude konať za každého jedného z vás, preto, aby ste si uvedomili, aká krehká je demokracia, aby ste si uvedomili, že dnes naozaj je to o veľmi malom kroku na to, aby ste Slovensko vrátili späť do totality a zobrali mu demokraciu, veľmi ťažko vybojovanú hodnotu na námestiach v novembri ´89. (Potlesk.)